Meditation Tips: মনের অস্থিরতা কমছে না? নতুনভাবে মেডিটেশনে এই নিয়মগুলো মানলে উপকার পাবেন

অতীতের কোনও ঘটনা কিংবা কোনও ভুল কাজ বা ভুল সিদ্ধান্ত অনেক সময় আমাদের তাড়া করে বেরোয়।  একই ভাবে বর্তমানের কোনও অপ্রীতিকর পরিস্থিতি কিংবা ভবিষ্যতের আশঙ্কা কিংবা বড় কোনও শারীরিক সমস্যার একাধিক কারণে মন অস্থির হয়ে পড়ে। মন অস্থির হলে নিত্যদিনের জীবনযাপনেও একাধিক সমস্যা হয়। এ ক্ষেত্রে মন শান্ত করতে ধ্যান বা মেডিটেশন করতে পারেন। ধ্যান মনে প্রশান্তি আনে, মনকে নিয়ন্ত্রণে রাখে। চাপ, দুশ্চিন্তা ও উদ্বেগজনিত কারণে বেশ কিছু শারীরিক সমস্যাও সৃষ্টি হয়। মেডিটেশনের ফলে শরীরও ভাল থাকে।

তবে মেডিটেশন মানেই যে ধ্যানের মুদ্রায় বসা তা কিন্তু নয়। মেডিটেশনে মনকে শান্ত রাখা ভীষণ প্রয়োজনীয়। এর জন্য শান্ত পরিবেশ একান্ত কাম্য। মনকে দৈনন্দিন জীবনের টানাপোড়েন ও চিন্তাভাবনার থেকে বিচ্ছিন্ন করতে হবে। তা হলে মন শান্ত হবে। এই কাজ সহজ নয়। তাই যারা মেডিটেশন শুরু করবেন ভাবছেন তারা  মেডিটেশন নিয়ে এই টিপসগুলো কাজে লাগাতে পারেন। যেমন-

১. প্রথমেই যেটা বোঝা দরকার সেটা হল মেডিটেশনে শান্ত হয়ে এক জায়গায় বিশেষ মুদ্রায় বসলেই হবে না। মেডিটেশন যে যেরকম চাইবেন সেই অবস্থাতেই করতে পারেন। কেউ সোফায় বসে, কেউ আবার বিছানায় শুয়েও মেডিটেশন করতে পারেন। যেটা গুরুত্বরপূর্ণ সেটা হল আপনি মনকে কতটা  এবং কতক্ষণ শান্ত রাখতে পারছেন। তাই মেডিটেশনে প্রপস যেমন সুগন্ধি মোমবাতি, বিশেষ জামাকাপড় ইত্যাদি।

২. মানুষের মন ভীষণ চঞ্চল। সারাদিন মনের মধ্যে কত কিছু চিন্তাভাবনা চলে। প্রত্যেক সেকেন্ডেই নতুন কিছু নিয়ে মেতে ওঠে আমাদের মন। এভাবে দিনে প্রায় পঞ্চাশ হাজারেরো বেশি ছোট ছোট চিন্তা আমাদের মনে ঘুরে বেড়ায়। এ ক্ষেত্রে আমাদের মেন্টাল থট রেট কমিয়ে আনা দরকার। প্রত্যেক মিনিটে পঞ্চাশটি নতুন জিনিস চিন্তা করার বদলে তা কমিয়ে প্রত্যেক মিনিটে একটা করে চিন্তায় নামাতে হবে। এর জন্য ধ্যানে বসার সময় যতবার মন চঞ্চল হয়ে উঠবে, ততবার মনের এই অস্থিরতা ও চঞ্চল স্বভাবকে নিয়ন্ত্রণে আনতে হবে।

৩. ছোট ছোট ঘটনায় মন উত্তেজিত হয়ে গেলে তা নিয়ন্ত্রণে আনতে হবে। বুদ্ধি ও বিবেচনা দিয়ে ঠিক-ভুল সত্যিৃ-মিথ্যের বিভেদ করার বিষয়টা অভ্যেসে আনতে হবে।

৪. মেডিটেশন করার সময় যদি সারাক্ষণ মনে অন্য কোনও চিন্তাভাবনা ঘোরে তা হলে বুঝতে হবে আমরা মেডিটেশন সঠিক ভাবে করছি না। মেটিডেশন হল মনকে পুরোপুরি সুইচ অফ করার মত ব্যাপার। তাই মেডিটেশনে কোনও চিন্তাভাবনা চোখের সামনে ঘুরে বেড়ালেও তা শুধু দেখে যেতে হবে তা নিয়ে চিন্তাভাবনা করলে চলবে না।

৫.  মেডিটেশনের জন্য নির্দিষ্ট সময় ও শান্ত জায়গা বেছে নিন। এটা অভ্যেসে পরিণত করুন। এর ফলে মেডিটেশনে মন সংযোগ করতে সুবিধে হবে।

(ছবি সৌ: Unsplash)